**Uunga siunnersuut:**

**Ikiaroornartut pillugit Inatsisartut inatsisaat**

*Nalinginnaasumik aalajangersakkat*

**§ 1.** Naalakkersuisut ikiaroornartut, tassunga ilanngullugit ikiaroornartut assigiinngitsut nunani tamalaani aalajangersakkat naapertorlugit imaluunniit Nunatsinni Nakorsaaneqarfiup naliliinera malillugu ikiaroornermik sunniuteqartartunik akoqarneri imaluunniit ikiaroornartumik akoqartutut ilimagineqarneri pissutigalugit immikkut ulorianarluinnartut pillugit malittarisassanik imatut aalajangersaasinnaapput:

1) Naalakkersuisut immikkut illuinnartumik tamatumunnga akuersinngippata ikiaroornartunik maani nunamiittoqassanngitsoq. Akuersissummut piumasaqaatinik Naalakkersuisut aalajangersaasinnaapput. Akuersissut tunniunneqarsimasoq kingusinnerusukkut atorunnaarsinneqarsinnaavoq.

2) Nakorsaatitut ilisimatusarnermulluunniit atatillugu taamaallaat atorneqassasut.

**§ 2.** Nunatta Nakorsaataasivia ikiaroornartunik § 1, nr. 2 naapertorlugu eqqussinissamut annissinissamullu, tuniniaanissamut, pisinissamut, sananissamut piareersaanissamullu akuerisaavoq.

*Imm. 2.* Nunatta Nakorsaataasivia, napparsimavinni nakorsaataasiviit kiisalu inuit suliffeqarfiillu matumunnga Naalakkersuisunit immikkut akuerineqarsimasut ikiaroornartunik § 1, nr. 2 naapertorlugu tunniussinissamut, tigusinissamut paarisaqarnissamullu akuerisaapput. Pineqartut siuliani taaneqartutut iliuuseqarnerannut tunngatillugu killilersuutinik nalinginnaasunik aammalu pineqartunut tamanut immikkut killilersuutinik Naalakkersuisut aalajangersaasinnaapput, soorluttaaq Naalakkersuisut ikiaroornartunut tunngatillugu pisinnaatitaaffinnik killiliisinnaasut atorunnaarsitsisinnaasulluunniit.

*Imm. 3.* Nunatta Nakorsaataasiavianit napparsimavinnilu nakorsaataasivinnit ikiaroornartunik pisineq tigusinerlu kiisalu paarisaqarneq, malittarisassat nalinginnaasut naapertorlugit nakorsaatissanut allagartaq allagartarluunniit inniminniissut naapertorlugu inunnut pissarsisunut inerteqqutaanngillat.

*Imm. 4.* Imm. 1-3 pinnagit ikiaroornartunik § 1-imi taaneqartunik eqqussineq annissinerlu, tuniniaaneq, pisineq, tunniussineq, tigusineq, sananeq, piareersaaneq paarisaqarnerlu aamma inerteqqutaapput.

*Akuersissutit*

**§ 3.** Nunatsinni Nakorsaaneqarfik § 1, imm. 1 nr. 1-imi aamma § 2, imm. 2-mi oqaaseqatigiinni siullerni taaneqartutut akuersissutinik isumaginnittuuvoq.

*Imm. 2.* Naalakkersuisut Nunatta Nakorsaaneqarfiata akuersissutinut tunngasunik sulineranut akiliutinik inunnit suliffeqarfinniilluunniit tamakkiisumik ilaannakortumilluunniit akileeqqusinermut akiliinermullu malittarisassanik aalajangersaasinnaapput. Akitsuutit sulianut aalajangersimasunut Nunatta Nakorsaaneqarfiata suliarisaanut imaluunniit Nunatta Nakorsaaneqarfiata nalinginnaasumik suliarisartagaanut, tassunga ilanngullugit nakkutilliineranut ukiumoortumik akitsuutaatinneqassapput.

*Nakkutilliineq*

**§ 4.** Naalakkersuisut nakkutilliineq pillugu malittarisassanik, § 1-ip kiisalu § 2, imm. 1-2-p maleruarneqarnerannik qulakkeerinnittunik, tassunga ilanngullugit eqqartuussiviit akuersiteqqaarnagit malittarisassat taaneqartut malinneqarnissaannik nakkutilliineq siunertaralugu nakkutilliinermik oqartussat ininut sumiiffinnulluunniit allanut isersinnaanerat pillugu malittarisassanik aalajangersaasinnaapput.

*Imm. 2.* Oqartussat nakkutilliisut taamatuttaaq eqqartuussiviit akuersiteqqaarnagit uninngasuutinut, atuakkanut, niuernermi pappialaatinut paasissutissanullu allanut, nakkutilliinerup naammassinissaanut pisariaqartunut tunngasunik piumasaqarsinnaapput.

*Pineqaatissiissutit pillugit aalajangersakkat*

**§ 5.** § 2-mik unioqqutitsineq Kalaallit Nunaanni Pinerluttulerinermi inatsimmi malittarisassat naapertorlugit pineqaatissiissutigineqarsinnaavoq.

*Imm. 2.* Inatsisartut inatsisaat manna naapertorlugu najoqqutassanut atuutilersinneqartunut Kalaallit Nunaanni Pinerluttulerinermi inatsimmi malittarisassat naapertorlugit pineqaatissiinernik aalajangersaasoqarsinnaavoq.

*Imm. 3.* Inatsisartut inatsisaat imaluunniit Inatsisartut inatsisaat naapertorlugu najoqqutassat atuutilersinneqartut akiliisitsissummik aalajangersaanissamut tunngavissiisimappata akiliisitsissut Kalaallit Nunaanni pinerluttulerinermi inatsimmi malittarisassat naapertorlugit inatsisitigut pisinnaatitaasumut pisussaatitaasumullu akileqquneqarsinnaavoq.

*Imm. 4*. Pineqaatissiissutissamik uuttortaanermi ikiaroornartut pineqartut ajoqusiisinnaanerat isiginiarneqassaaq. Tamatuma saniatigut uku annertuumik sakkortusaataasussatut isigineqassapput:

1) Ikiaroornartunik immikkut ulorianartunik ajoqusiisinnaasunilluunniit arlaleriarluni tuniniaasoqartarsimanera, imaluunniit

2) Ilinniarfeqarfinni, neriniartarfinni, tassunga ilanngullugit qitigiartarfinni imaluunniit tusarnaartitsinerni aamma festivalini ikiaroornartunik § 1-imi pineqartunik tuniniaasoqarsimanera imaluunniit kingusinnerusukkut tuniniaanissaq siunertaralugu akeqanngitsumik tunniussisoqarsimanera. Tamannattaaq aaqqissuussinerni allani meeraanerusut imaluunniit inuusuttuunerusut peqataaffiginerusartagaanni atuuppoq.

*Imm. 5.*  Akiliisitsinerit arsaarinnissutaasullu imm. 1-3 malillugit aalajangersakkat Nunatta Karsianut pisassanngortinneqassapput.

**§ 6.** Inuk eqqunngitsunik paatsoorneqarsinnaasunillu paasissutissiinikkut peqquserlulluniluunniit nipangiussinermigut Inatsisartut inatsisaat imaluunniit taanna naapertorlugu najoqqutassat atuutilersinneqartut naapertorlugit akuersissummik pissarsisoq pissarsiniartorluunniit, imaluunniit akuersissummut piumasaqaatit akerlianik iliortoq Kalaallit Nunaanni pinerluttulerinermi inatsimmi malittarisassat naapertorlugit pineqaatissinneqassaaq.

*Imm. 2.* Aamma inuk ikiaroornartunik § 1-imi pineqartunik nakorsaatissanut allagartaq allagartarluunniit inniminniissut imaluunniit ikiaroornartunik nakorsap nakorsaatissiissutaa pillugit saaffiginninnermini aterminik, najukkaminik atorfimminilluunniit eqqunngitsumik paasissutissiisoq pineqaatissinneqassaaq.

**§ 7.** Inuk § 5, imm. 1-imi pineqartutut unioqqutitsilluni pissarsiarineqarsimasunik taakkunanngaluunniit iluanaarutit ilaannik ilisimaarinnilluni tigusaqartoq pissarsisorluunniit kiisalu inuk toqqortaqarnikkut, assartuinikkut, tuniniaanermi ikiuunnikkut assigisaannilluunniit taamatut unioqqutitsinermik allap iluanaaruteqarnissaanik ilisimaaralugu qulakkeerinnittoq Kalaallit Nunaanni Pinerluttulerinermi inatsimmi malittarisassat naapertorlugit pineqaatissinneqassaaq.

*Atuutilersitsinermut aalajangersakkat*

**§ 8.** Inatsisartut inatsisaat 1. januar 2023-mi atuutilissaaq.

*Imm. 2.* Peqatigisaanik lov nr. 169 af 24. maj 1955 om euforiserende stoffer (Ikiaroornartut pillugit inatsit nr. 169, 24. maj 1955-imeersoq) atorunnaarsinneqassaaq.

*Namminersorlutik Oqartussat, ulloq xx.xxx. 2022*

Naalakkersuisut Siulittaasuat